KOMISIJOS SPRENDIMAS
2006 m. gegužės 29 d.
iš dalies keičiantis sprendimą 2006/135/EB dėl A ir B teritorijų nustatymo tam tikrose valstybėse narėse dėl labai patogeninio paukščių gripo protrūkių
(pranešta dokumentu Nr. C(2006) 2090)
(Tekstas svarbus EEE)
(2006/384/EB)
EUROPOS BENDRIJŲ KOMISIJA
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
atsižvelgdama į 2003 m. gegužės 26 d. Europos Parlamento ir Tarybos reglamentą (EB) 998/2003 dėl gyvūnų sveikatos reikalavimų, taikomų nekomerciniam naminių gyvūnėlių judėjimui, ir iš dalies keičiantis Tarybos direktyvą 92/65/EEB (3), ypač į jo 18 straipsnį,
atsižvelgdama į 2005 m. gruodžio 20 d. Tarybos direktyvą 2005/94/EB dėl paukščių gripo kontrolės Bendrijoje priemonių ir panaikinanti Direktyvą 92/40/EEB (4), ypač į jos 66 straipsnio 2 dalį,
kadangi:
(1)
Danija pranešė Komisijai ir kitoms valstybėms narėms apie labai patogeninio paukščių gripo, sukelto A tipo viruso H5N1 štamo, protrūkį tarp naminių paukščių jos teritorijoje ir ėmėsi atitinkamų priemonių, nustatytų 2006 m. vasario 22 d. Komisijos sprendime 2006/135/EB dėl tam tikrų apsaugos priemonių, susijusių su labai patogeniniu paukščių gripu Bendrijoje (5).
(2)
Dėl šio protrūkio Danija ėmėsi būtinų priemonių pagal Sprendimą 2006/135/EB. Gavusi pranešimą apie šias priemones Komisija jas išnagrinėjo bendradarbiaudama su atitinkamomis valstybėmis narėmis, ir įsitikino, kad A ir B teritorijos, nustatytos šios valstybės narės, yra pakankamai nutolusios nuo protrūkio tarp naminių paukščių vietos. Todėl reikia nustatyti A ir B teritorijas Danijoje ir nustatyti šios regionalizacijos trukmę.
(3)
Atsižvelgiant į Sprendimo 2006/135/EB 2 straipsnio 4 dalies b ir c punktus ir į galutinį epidemiologinės situacijos dėl labai patogeninio paukščių gripo, sukelto H5N1 štamo, tam tikrose Švedijos ir Vokietijos dalyse įvertinimą, priemonės, nustatytos šiose teritorijose pagal šio sprendimo 2 straipsnio 2 dalį, daugiau nėra būtinos.
(4)
Todėl reikia iš dalies atitinkamai pakeisti Sprendimo 2006/135/EB I priedo A ir B dalis.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2006/135/EB I priedas keičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje, 2006 m. gegužės 29 d.